[{"text_idx": "#000005", "text": "Cyrhaeddodd cyn-fyfyriwr Grw\u0302p Colegau NPTC, Daniel Jervis, rownd derfynol Olympaidd yn ei Gemau cyntaf yr haf hwn yn Tokyo. Daeth y nofiwr 25 oed o Resolfen yn 5ed yn rownd derfynol y dull rhydd 1500 metr yng ngemau gohiriedig yr haf hwn yn Japan."}, {"text_idx": "#000007", "text": "Nid yw Jervis yn anghyfarwydd a\u0302 chystadlu ar y lefel uchaf mewn Nofio. Cystadlodd yn ei Gemau\u2019r Gymanwlad cyntaf yn 2014 o fewn wythnos i raddio o Grw\u0302p Colegau NPTC. Daeth Daniel yn 3ydd yn y dull rhydd 1500 metr yng ngemau Glasgow yn 2014. Yna fe wellodd ar hynny yng Ngemau\u2019r Gymanwlad 2018 yn yr Arfordir Aur, Awstralia gan ennill medal arian eto yn y dull rhydd 1500 metr. Yn yr un gemau, fe fethodd o drwch blewyn i ennill ail fedal, gan orffen yn 4ydd agos yn y dull rhydd 400 metr. Mae Daniel hefyd wedi cael profiad o gystadlu ym Mhencampwriaethau\u2019r Byd ac Ewrop ar sawl achlysur ers gadael y coleg."}, {"text_idx": "#000008", "text": "Ar o\u0302l colli allan ar gystadlu yng Ngemau Olympaidd Rio 2016, cafodd Daniel gyfle o\u2019r diwedd i wireddu ei freuddwyd o gystadlu yn y Gemau Olympaidd yr haf hwn."}, {"text_idx": "#000009", "text": "Dywedodd Jervis wrth gael ei gyfweld gan y BBC ar o\u0302l ei rownd derfynol:"}, {"text_idx": "#000010", "text": "\u201cYdw, rydw i\u2019n rhan o Di\u0302m Prydain Fawr ac rwy\u2019n Brydeiniwr ond rwy\u2019n Gymro, ac rwy\u2019n falch iawn o gynrychioli Cymru yno,\u201d gan gyfeirio at y pwll y tu o\u0302l iddo."}, {"text_idx": "#000011", "text": "Yna aeth ymlaen i ddweud ei fod wedi gobeithio torri record Prydain yn rownd derfynol y 1500 metr, ond ni wnaeth hynny ddigwydd ar y noson. Ychwanegodd Jervis ei fod yn anelu at dorri\u2019r record Brydeinig sydd ar hyn o bryd yn eiddo i\u2019w gyd-Gymro David Davies."}, {"text_idx": "#000012", "text": "Gyda\u2019r Gemau Olympaidd nesaf ym Mharis dair blynedd yn unig i ffwrdd, mae Daniel eisoes yn edrych ymlaen at yr her:"}, {"text_idx": "#000013", "text": "\u201cRydw i wedi cael fy mhrofiad Ti\u0302m GB cyntaf nawr. Ie, Paris ymhen tair blynedd, yn amlwg rwy\u2019n gwybod nad yw ym Mhrydain Fawr ond mae\u2019n Gemau cartref i raddau helaeth ac rwy\u2019n gweddi\u0308o y bydd y pandemig hwn drosodd erbyn hynny ac y bydd cefnogwyr yno, ymhen tair blynedd rwy\u2019n ymddiried yn y broses, hyderaf y byddaf ar y podiwm hwnnw. Rwy\u2019n ei haeddu, byddaf yn gweithio ar ei gyfer, a byddaf yno.\u201d"}, {"text_idx": "#000014", "text": "Hoffai pawb yng Ngrw\u0302p Colegau NPTC longyfarch Daniel ar ei lwyddiannau anhygoel yr haf hwn a dymuno pob lwc iddo yn y dyfodol."}]